Antawising papan ingkang taksih kagolong sakral, Parangkusuma leres taksih kathah pamitaya abangan, papan menika sampun kondhang dumugi mancanegara, katepung déning bulé, amargi wonten mitos ingkang nyariyosaken menawi Kangjeng Ratu Kidul pinanggih kalihan Panembahan Senapati. Cariyos mistis kasebut, nggambaraken kadigdayan Ratu Kidul. Ingkang kaangep nggadhahi kakiyatan gaib ugi minangka raja siluman, inggih menika Ratu saking para lelembut ing Pesisir Kidul. Perkawis menika ingkang kadhangkala ndadosaken cilakaning manungsa, pramila kanggé ngremenaken pera lelembut, saben taun, wonten ing surya 1 Sura kaadani adicara tradhisi Labuhan. Tradhisi menika dipunlampahi déning tiyang kathah, mliginipun saking Kraton, ananging samenika turut éwah gingsiring jaman, tradhisi menika ugi dipunlampahi déning turis mancanegara. Para kadang ingkang ndhèrèk tradhisi menika dumugi wonten ing Parangkusuma nalikanipun dalu utawi malem 1 Sura kalajengaken ritual sesarengan ing énjingipun inggih menika Ritual Labuhan ingkang kalaksanan wonten ing Cepuri Parangkusuma, papan nalikanipun Kangjeng Ratu Kidul pinanggih kalihan Panembahan Senapati. Wonten ing Cepuri, wonten Sela cemeng sela cacah kalih ingkang adhep pinadhep, sela ingkang sisih kidul kapitaya bilih minangka sasana lenggahipun Ratu Kidul, lajeng sela ingkang sisih lor inggih minangka sasana lenggahipun Panembahan Senapati. Wonten ing papan menika, para wisatawan saged nglampahi semèdi, kanthi mundhut sekar saha kemenyan ingkang  dipunseseli arta kangge tandha panuwun kalajengan badhe dipuncaosaken dhateng juru kunci. Donganipun inggih nyenyuwun berkah dhateng ruh leluhur. Nalikanipun ngunjukkaken dedonga, kalaksanan kanthi estu, satemah bilih wonten ingkang jumeneng kemawon, menika sampun kaangep ngresahi anggenipun donga. Menika salah satunggaling wujud unggah-ungguh saking para panyuwun dhateng ruh leluhur. Berkah ingkang kaajab inggih menika nyenyuwun supados saged mindhak pangkatipun, boten kaganggu dening makluk sanès, boten pikantuk rubeda, lancar anggenipun nyambut damel lan sapiturutipun.